യെദിയൂരപ്പ രാജി പ്രഖ്യാപിച്ചു ബംഗളൂരു: കര്ണാടക മുഖ്യമന്ത്രിസ്ഥാനം രാജിവയ്ക്കുകയാണെന്ന് ബി.എസ്. യെദിയൂരപ്പ പ്രഖ്യാപിച്ചു. സര്ക്കാര് രണ്ടു വര്ഷം പൂര്ത്തിയാക്കിയ അവസരത്തിലാണ് യെദിയൂരപ്പയുടെ രാജി. ഉച്ചയ്ക്കു ശേഷം രാജിക്കത്ത് ഗവര്ണര്ക്കു കൈമാറുമെന്ന് എഴുപത്തെട്ടുകാരനായ മുഖ്യമന്ത്രി പറഞ്ഞു. പുതിയ മുഖ്യമന്ത്രിയെ ബിജെപി നിയമസഭാംഗങ്ങള് പിന്നീടു തെരഞ്ഞെടുക്കും. ഏറെ വികാരഭരിതമായാണ് യെദിയൂരപ്പ രാജിക്കാര്യം പ്രഖ്യാപിച്ചത്. എന്നാല്, അതു സങ്കടം കൊണ്ടല്ല, സന്തോഷം കൊണ്ടാണെന്നു മുഖ്യമന്ത്രി പറഞ്ഞു. എഴുപത്തഞ്ചു വയസു കഴിഞ്ഞ ശേഷവും രണ്ടു വര്ഷം മുഖ്യമന്ത്രിയായിരിക്കാന് തനിക്ക് അവസരം തന്ന പ്രധാനമന്ത്രി നരേന്ദ്ര മോദി, കേന്ദ്ര ആഭ്യന്തര മന്ത്രി അമിത് ഷാ, ബിജെപി അധ്യക്ഷന് ജെ.പി. നഡ്ഡ എന്നിവരോടു നന്ദിയുണ്ടെന്നും യെദിയൂരപ്പ പറഞ്ഞു. പാര്ട്ടിയെ ശക്തിപ്പെടുത്താനും അടുത്ത തെരഞ്ഞെടുപ്പില് വീണ്ടും അധികാരത്തിലെത്തിക്കാനും താന് ശ്രമിക്കുമെന്നും അദ്ദേഹം. കേന്ദ്ര നേതാക്കളുടെ പ്രതീക്ഷയ്ക്കൊത്തു പ്രവര്ത്തിക്കും രണ്ടു വര്ഷം പൂര്ത്തിയാക്കിയതുമായി ബന്ധപ്പെട്ടു വിധാന് സൗധയില് സംഘടിപ്പിച്ച ചടങ്ങില് അദ്ദേഹം പറഞ്ഞു. വെള്ളപ്പൊക്കവും കൊറോണയും എല്ലാം വെല്ലുവിളി ഉയര്ത്തിയ രണ്ടു വര്ഷമാണ് തനിക്കു ഭരിക്കേണ്ടിവന്നതെന്നും അദ്ദേഹം. വരുന്ന നിയമസഭാ തെരഞ്ഞെടുപ്പിനു മുന്പ് പുതിയ മുഖ്യമന്ത്രിയെ വേണമെന്ന് കര്ണാടക ബിജെപിയിലെ യെദിയൂരപ്പക്കെതിരായ വിഭാഗം ശക്തമായി ആവശ്യപ്പെട്ടുവരികയായിരുന്നു. രാജിക്കു വിസമ്മതിച്ചിരുന്ന അദ്ദേഹത്തെ കേന്ദ്ര നേതൃത്വം ഇടപെട്ടാണ് അനുനയിപ്പിച്ചത്.